सीरिया में आत्मघाती हमले में 40 लोगों की मौत  
दमिश्क में सुरक्षा और खुफिया विभागों के भवनों को निशाना बनाकर किए गए दोहरे आत्मघाती कार हमले में कम से कम 40 लोगों की मौत हो गई।
दमिश्क में सुरक्षा और खुफिया विभागों के भवनों को निशाना बनाकर किए गए दोहरे आत्मघाती कार हमले में कम से कम 40 लोगों की मौत हो गई।  सेना के एक अधिकारी ने बताया कि 40 से ज्यादा लोगों की मौत हो गई जबकि 100 से ज्यादा लोग घायल हुए हैं।  इसके पहले, सरकारी टीवी ने कहा था कि मृतकों में सैनिक और नागरिक दोनों शामिल हैं। सरकारी टीवी के अनुसार शुरूआती जांच में अल कायदा आतंकी नेटवर्क का हाथ होने की आशंका है।  उप विदेश मंत्री फैसल मेकदाद ने कहा, हमने शुरू से कहा है कि यह आतंकवाद है। वे सैनिकों और नागरिकों को मार रहे हैं। इन हमलों के एक दिन पहले ही अरब लीग की एक टीम यहां पहुंची है। अरब लीग की टीम सीरिया के उन दावों की जांच करने आई है जिसमें राष्ट्रपति बशर असद के खिलाफ प्रदर्शन कर रहे लोगों के दमन को रोकने का वादा किया गया था।  राष्ट्रपति बशर असद के खिलाफ मार्च में प्रदर्शन शुरू होने के बाद यह पहला मौका है कि सीरियाई राजधानी में ऐसा हमला हुआ है।